আগৈলঝাড়া থানার ওসি মোঃ সাজ্জাদ হোসেন মামলার এজাহারের বরাত দিয়ে জানান, ওই গ্রামের আব্দুল জব্বার হাওলাদারের কন্যা উজিরপুর উপজেলার জল্লা আইডিয়াল স্কুল এন্ড কলেজের চলতি বছরের এইচএসসি পরীক্ষার্থী ঝুমুর আক্তারের সাথে একই গ্রামের মৃত আকবর আলী হাওলাদারের পুত্র লোকমান হাওলাদারের দীর্ঘদিন থেকে প্রেমের সম্পর্ক চলে আসছিলো। এ সুযোগে বিয়ের প্রলোভন দেখিয়ে লোকমান একাধিকবার ঝুমুরের সাথে দৈহিক মেলামেলা করে। এতে ঝুমুর অন্তঃস্বত্তা হয়ে পরে। পরবর্তীতে ঝুমুরের গর্ভের সন্তান নষ্ট করতে লোকমান কৌশলে গত ৯ মার্চ কবিরাজী ঔষধের কথা বলে ঝুমুরকে বিষ খাইয়ে হত্যা করে। এ ঘটনায় নিহত ঝুমুরের ভাই সহিদুল ইসলাম বাদি হয়ে আগৈলঝাড়া থানায় মামলা দায়ের করেন। মামলার তদন্তকারী কর্মকর্তা এসআই আক্কাস আলী জানান, মামলা দায়েরের পর লাশের ময়না তদন্তের জন্য আদালতে কবর থেকে লাশ উত্তোলনের অনুমতি চেয়ে আবেদন করা হয়। আবেদনের ভিত্তিতে গতকাল বুধবার বিজ্ঞ আদালত হত্যার রহস্য উদ্ঘাটনের জন্য কবর থেকে লাশ উত্তোলনের নির্দেশ দিয়েছেন। আগৈলঝাড়া থানার ওসি সাজ্জাদ হোসেন আরো জানান, আদালতের নির্দেশের পর জেলা প্রশাসকের কাছে লাশ উত্তোলনের জন্য নির্বাহী ম্যাজিষ্ট্রেট চেয়ে আবেদন করা হয়েছে। নির্বাহী ম্যাজিষ্ট্রেট নিয়োগ দেয়া হলেই লাশ উত্তোলন করা হবে।